**UPUTSTVO ZA IZRADU DEZINFEKCIONIH BARIJERA**

U cilju zaštite zdravlja životinja i zaštite imovine molimo vas da na ulazima u vaša dvorišta i vaše objekte u kojima držite svinje obavezno postavite dezinfekcione barijere s ciljem dezinfekcije vozila, ruku i obuće ljudi.

Također, vas molimo da posjete vašim domaćinstvima, od strane posjetioca i komšija, svedete na minimalnu moguću mjeru i zahtijevate obaveznu dezinfekciju ruku, obuće i vozila. Na ovaj način ćete zaštiti vaše životinje od izbijanja bolesti afričke kuge svinja.

U objekat za svinje ulazite u samo u posebnoj radnoj odjeći.

Za izradu dezinfekcionih barijera možete koristiti sljedeću opremu i sredstva:

1) na ulazu u dvorište postaviti sloj slame u debljini od 15 centimetara ili komad sunđera. Ako je moguće, dezinfekciona barijera treba djelimično da bude ukopana u zemlju dubine oko 15 cm. Veličina dezinfekcione barijere odnosno gazišta treba da bude takva da točkovi vozila mogu da naprave pun krug preko gazišta i budu dezinfikovani u cijelosti (za putničko vozilo najmanje 2 x 1 metar, a za poljoprivredna motorna i druga vozila veličinu odrediti u zavisnosti od veličine vozila i obima najvećih točkova),

2) Na samom ulazu u objekat za svinje postaviti kantu ili veću posudu ispunjenu dezinfekcionim sredstvom u kojima ostavljate radne čizme koje nosite u objekat. Dezinfekciono sredstvo možete mijenjati jednom dnevno, a čizme moraju biti potopljene u dezinfekciono sredstvo dok ih ne koristite. Prskanje kao metoda dezinfekcije sa ručnom prskalicom je preporučena za ploču ispred objekta gdje se aktivno krećete.

3) za dezinfekciju vozila treba koristiti masnu sodu ( natrijum hidroksid-živa soda) u rastvoru od 2%. Rastvor se pravi na sljedeći način: na 9,8 litara vode dodati 200 grama masne sode. Nakon otapanja sode rastvor preliti preko sloja slame ili sunđera koji je postavljen na mjestu dezinfekcione barijere. Svakodnevno vršite dopunu tečnosti u dezinfekcionoj barijeri dodavanjem novih količina rastvorene sode. Prilikom rada obavezno koristiti zaštitne naočare i gumene rukavice s ciljem zaštite ruku od korozivnog djelovanja masne sode (mogu se koristiti zaštitne rukavice i naočare namijenjene za zaštitu prilikom rukovanja sa herbicidima i sredstvima za zaštitu bilja)

4) na ulazu u dvorište, kada je temperatura iznad nule, postavite posudu sa rastvorom nekog od komercijalnih dezinficijenasa koje možete kupiti u apotekama. Kada je temperatura ispod nule posudu unijeti u zatvoren prostor, ali obavezno zahtijevati od posjetioca da ruke dezinfikuju ovim rastvorom tako što će te ih posipati na ulazu u vaše dvorište. Umjesto limunske kiseline može se koristiti i neki od gotovih komercijalnih preparata za dezinfekciju ruku koje možete nabaviti u veterinarskim organizacijama ili apotekama.

Lista dezinficijenasa koji su aktivni protiv virusa AKS, koncentracije i preporuke za upotrebu:

1) natrijum hidroksid: 2% rastvor za dezinfekciju otvorenih površina, zidova, podova, dijelova opreme koji su otporni na natrijum-hidroksid, dezinfekciju točkova u dezinfekcionim barijerama;

2) natrijum hipohlorit: 2,3% aktivne hlorne solucije za dezinfekciju opreme;

3) 2% rastvor “Virkon S”, “Oxycid” (kombinacija kalijum-monopersulfata, kalijum-sulfata);

4) limunska kiselina: 0,2% rastvor za dezinfekciju ruku. Pored gore navedenih preporuka za dezinfekciju, preporuka je da se na objekte stave mreže za leteće insekte, a okvir prozora i vrata pramaže sa kontaktnim insekticidom.